钦定古今图书集成/明伦汇编/氏族典/第131卷 > 《廖用贤尚友录》 > 申徽
## 钦定古今图书集成/明伦汇编/氏族典/第131卷 > 《廖用贤尚友录》 > 申徽

按《周书申徽传》：“徽字世仪，魏郡人也。父明仁，郡功曹，
早卒。徽少与母居，尽心孝养。及长，好经史，性审慎，不
妄交游。遭母忧，丧毕，乃归于魏。元颢入洛，以元邃为
东徐州刺史，邃引徽为主簿。颢败，邃被槛车送洛阳，
故吏宾客并委去，唯徽送之。及邃得免，乃广集宾友，
叹徽有古人风。寻除太尉府行参军。孝武初，徽以洛”
阳兵难未已，遂间行入关见文帝。文帝与语，奇之，荐
之于贺拔岳，岳引为宾客。文帝临夏州，以徽为记室
参军，兼府主簿。文帝察徽沉密有度量，每事信委之，
乃为大行台郎中。以迎孝武功，封博平县子，本州大
中正。大统初，进爵为侯。四年，拜中书舍人，修起居注。
十年，迁给事黄门侍郎。先是，“东阳王”元荣为瓜州刺
史，其女婿刘彦随焉。及荣死，瓜州首望表荣子康为
刺史，彦遂杀康而取其位。属四方多难，朝廷不遑问
罪，因授彦刺史。频征不奉诏，将图叛逆。文帝乃以徽
为河西大使，密令图彦。徽轻以五十骑行，既至，遣人
劝彦归朝，彦不从。徽又使赞成其住计，彦便从之，遂
来至馆。徽先与瓜州豪右密谋，执彦遂，叱而缚之，使
还，迁都官尚书。十二年，瓜州刺史成庆为城人张保
所杀，都督令狐延等起义逐保，启请刺史。以徽信洽
西土，拜假节、瓜州刺史。徽俭约率下，边人乐而安之。
十六年，征兼尚书右仆射，加侍中、骠骑大将军、开府
仪同三司。废帝二年，进爵为公，正右仆射，赐姓宇文
氏。徽性勤敏，案牍无稽滞，吏不得为奸。出为襄州刺
史，代还，为大御正，历小司空、少保。出为荆州刺史，入
为小司徒、小宗伯。天和六年，上疏乞骸骨，诏许之。薨，
赠泗州刺史，谥曰章。子康嗣。